A Bizottság 587/2001/EK rendelete
(2001. március 26.)
az 1251/1999/EK tanácsi rendeletnek a pihentetett földek nem elsősorban emberi fogyasztásra szánt termékek közösségbeli gyártásához szükséges alapanyag-termelés céljából való hasznosítása tekintetében történő alkalmazására vonatkozó részletes szabályok megállapításáról szóló 2461/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1672/2000/EK rendelettel [1] módosított, az egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendeletre [2] és különösen annak 9. cikkére,
mivel:
(1) Az 5302 KN-kód alá tartozó kender esetében új ipari felhasználási területet találtak - például a szigetelőlemezek vagy a tégla gyártása - anélkül, hogy bizonyos esetekben a rostokat el kellene választani a szár fás részétől. Ez egy olyan nem étkezési célú felhasználás, amely megfelel a legutóbb a 2555/2000/EK rendelettel [3] módosított, az 1251/1999/EK tanácsi rendeletnek a pihentetett földek nem elsősorban emberi fogyasztásra szánt termékek közösségbeli gyártásához szükséges alapanyag-termelés céljából való hasznosítása tekintetében történő alkalmazására vonatkozó részletes szabályok megállapításáról szóló, 1999. november 19-i 2461/1999/EK bizottsági rendelet [4] célkitűzéseinek.
(2) A 2000/2001. gazdasági év végéig az ilyen felhasználásra szánt kender a legutóbb a 2826/2000/EK rendelettel [5] módosított 1308/70/EGK tanácsi rendelettel [6], a legutóbb az 1420/98/EK rendelettel [7] módosított 619/71/EGK tanácsi rendelettel [8], valamint a legutóbb az 1313/2000/EK rendelettel [9] módosított 1164/89/EGK bizottsági rendelettel [10] szabályozott len és kender piacának közös szervezése keretében közösségi támogatásra jogosult. A 2001/2002. gazdasági évtől kezdődő hatállyal a kendert be kell vonni az 1251/1999/EK rendelet által az egyes szántóföldi növények termelői számára létrehozott támogatási rendszerbe. Ugyanakkor csak a rost előállítására szánt kender jogosult az említett rendeletben előírt terület alapú támogatásra, valamint a rostlen és rostkender piacának közös szervezéséről szóló, 2000. július 27-i 1673/2000/EK tanácsi rendeletben [11] előírt feldolgozási támogatásra. Mivel ilyen körülmények között nem áll fenn a közösségi támogatások többszörös kifizetésének veszélye, amit a 2476/1999/EK rendelet kizár, a 2461/1999/EK rendelet I. melléklete kiegészülhet az 1673/2000/EK rendeletben nem szereplő termékek előállítására szolgáló kenderrel.
(3) A kender nem engedélyezett fajtái termesztésének megelőzése érdekében az 1251/1999/EK rendelet és a legutóbb a 2860/2000/EK rendelettel [12] módosított 2316/1999/EK bizottsági rendelet [13] alapján a rostkender termesztése tekintetében meghatározott termesztési feltételeket és különleges ellenőrzési intézkedéseket kell bevezetni.
(4) Ezenkívül új fűtési technológiákat fejlesztettek ki, amelyek segítségével a fűtőberendezések hajtóanyagként hasznosíthatják a teljesen feldolgozatlan gabonaféléket, illetve egyes olajos magvakat, mint például a szójababot, repcét, káposztarepcét vagy a napraforgómagot. Ezeket a nyersanyagokat a gazdaságokban olyan biohajtóanyagok előállítására is feldolgozhatják, mint például a nyers repceolaj, vagy pedig energia, például elektromosság termelésére. E nagy hőértékű nyersanyagok felhasználása a 2461/1999/EK rendelet célkitűzéseinek megfelelően nem étkezési célú felhasználásnak minősül.
(5) E nyersanyagok hajtóanyagként való felhasználásának elősegítése érdekében a tagállamok számára lehetővé kell tenni, hogy engedélyezzék a kérelmező pihentetett földterületein termelt gabonaféléknek, illetve bizonyos olajos magvaknak az elégetését a kérelmező mezőgazdasági üzemeiben lévő fűtőberendezésekben.
(6) E nyersanyagok egyéb célokra történő felhasználásának megelőzése érdekében a tagállamoknak meg kell tenniük a szükséges lépéseket, hogy biztosítsák a támogatás nyújtására meghatározott intézkedések megfelelő alkalmazását, különös tekintettel a gabonafélék vagy az olajos magvak denaturálására.
(7) Az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2461/1999/EK rendelet szövege a következőképpen módosul:
1. A 3. cikk a következő (1a) bekezdéssel egészül ki:
"1a. A kendertermés esetében a kifizetés azon 0,2 %-nál kevesebb tetrahidrokannabinol-tartalmú fajták felhasználásától is függ, amelyek a kifizetés iránti kérelem gazdasági évét megelőző évben május 15-én fel vannak sorolva a 2316/1999/EK rendelet XII. mellékletében. E fajták vetőmagját a 69/208/EGK tanácsi irányelvnek [14] megfelelően kell hitelesíteni.
Az e rendelet 21a. cikkében meghatározott ellenőrzés céljából a kendert a virágzástól számított legalább 10 napig nem szabad betakarítani. A tagállamok azonban engedélyezhetik a kendernek a 10 napos határidő előtti betakarítását, ha az érintett termelőt a 21a. cikk alapján már ellenőrizték, illetve ha a 21a. cikk alapján végzett összes ellenőrzést elvégezték."
2. A 3. cikk (4) bekezdése helyébe a következő szöveg lép:
"(4) A (2) és (3) bekezdés ellenére a tagállamok engedélyezhetik a kérelmezőknek:
a) az egyes pihentetett földterületeken betakarított gabonafélék összességének, valamint az 12010090, a korábbi 12050090 és 12060091 KN-kód alá tartozó olajos magvak összességének:
i. saját mezőgazdasági üzemükben hajtóanyagként való felhasználását;
ii. a saját gazdaságukban energia vagy biohajtóanyag előállítására való felhasználását;
b) a gazdaságban az egyes pihentetett földterületeken betakarított nyersanyagok összességének a 27112900 KN-kód alá tartozó biogázzá való feldolgozását.
Ebben az esetben a kérelmezők egy, a 4. cikkben említett szerződés helyébe lépő nyilatkozattal vállalják a nyilatkozatban szereplő nyersanyagok közvetlen felhasználását vagy feldolgozását.
Az első albekezdést alkalmazó tagállamok megfelelő ellenőrző intézkedéseket vezetnek be annak biztosítása érdekében, hogy a nyersanyagot közvetlenül a gazdaságban használják fel, illetve a 27112900 KN-kód alá sorolt biogázzá dolgozzák fel. Ezenkívül a közvetlenül a gazdaságban hajtóanyagként felhasznált gabonaféléknek, illetve olajos magvaknak a tagállam által meghatározott módszernek megfelelően denaturáltnak kell lenniük.
Az előző albekezdésekben foglalt intézkedésekről és ezek bármilyen módosításáról értesítik a Bizottságot azt a betakarítási évet megelőző év november 30-ig, amelyre az intézkedéseket alkalmazzák. A 2001/2002. gazdasági év esetében az intézkedésekre vonatkozó értesítést 2001. május 31. előtt kell megküldeni.
A 4-21. cikket megfelelően alkalmazni kell."
3. Az 5. cikk vége a következő bekezdéssel egészül ki:
"A kendertermés esetében:
a) a kérelemnek adatokat kell szolgáltatnia a felhasznált vetőmag mennyiségéről is, hektáronként kilogrammban megadva;
b) a kérelemhez mellékelni kell a 69/208/EGK irányelv 10. cikke, illetve az említett cikk szerint elfogadott rendelkezések alapján bevezetett, a vetőmag csomagolásán feltüntetett hivatalos címkéket is.
Abban az esetben, ha a vetés a kifizetés iránti kérelem végső benyújtási határidejét követően történik, a címkéket legkésőbb a kérelem benyújtását követő június 30-án kell benyújtani.
A tagállamok előírhatják azt, hogy a címkéket az illetékes hatóságnak való bemutatásuk után vissza kell adni a termelőnek abban az esetben, ha a címkéket más nemzeti hatóságoknak is be kell mutatniuk."
4. A II. fejezet 9. szakasza a következő 21a. cikkel egészül ki:
"21a. cikk
A tagállamok által az 1251/1999/EK rendelet 5a. cikke (2) bekezdésének és a 2316/1999/EK rendelet 7b. cikke (1) és (2) bekezdésének megfelelően létrehozott, a kender tetrahidrokannabinol-tartalmának ellenőrzésére szolgáló rendszert a kendertermés esetében is alkalmazni kell."
5. Az I. melléklet a következő KN-kóddal egészül ki:
"ex53021000 | Valódi kender nyersen vagy áztatva, az 1673/2000/EK rendeletben nem szereplő termékké való feldolgozás céljából. (Cannabis sativa L.)" |
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. március 26-án.